“Zarafshon” milliy tabiat bogʻini Ekologiya va atrof muhitni muhofaza qilish davlat qoʻmitasi tizimiga oʻtkazish toʻgʻrisida
(resolution, 2022-08-10)

Oʻzbekiston Respublikasi Prezidentining “Atrof-muhitni muhofaza qilish hamda ekologik nazorat sohasidagi davlat organlari faoliyatini tashkil etish chora-tadbirlari toʻgʻrisida” 2021-yil 30-dekabrdagi PQ-76-son qarori ijrosini taʼminlash, muhofaza etiladigan tabiiy hududlarni davlat tomonidan boshqarish tizimining samaradorligini oshirish, shuningdek, “Zarafshon” milliy tabiat bogʻidagi relikt va noyob toʻqayzor oʻrmonlar, tabiiy majmualarni muhofaza qilish, tabiiy obyektlar va majmualardan qonunchilik talablari asosida foydalanilishini taʼminlash maqsadida Vazirlar Mahkamasi qaror qiladi: 1. Ekologiya va atrof muhitni muhofaza qilish davlat qoʻmitasi (keyingi oʻrinlarda — Davlat ekologiya qoʻmitasi), Oʻrmon xoʻjaligi davlat qoʻmitasi va Samarqand viloyati hokimligining Jomboy va Bulungʻur tumanlari hududida joylashgan, umumiy maydoni 2 426,2 gektar boʻlgan “Zarafshon” milliy tabiat bogʻini shtat birliklari va moddiy-texnik bazasi bilan birga hamda amaldagi moliyalashtirish tartibini saqlab qolgan holda, Oʻrmon xoʻjaligi davlat qoʻmitasi tizimidan Davlat ekologiya qoʻmitasi tizimiga oʻtkazish toʻgʻrisidagi taklifiga rozilik berilsin. 2. “Zarafshon” milliy tabiat bogʻini qabul qilish-topshirish ishlarini tashkil etish boʻyicha respublika komissiyasi 1-ilovaga muvofiq tarkibda tashkil etilsin. 3. Respublika komissiyasi (Oblomuradov) ikki oy muddatda “Zarafshon” milliy tabiat bogʻining: mol-mulklari va asosiy vositalarini hamda boshqa obyektlarini, shuningdek, pitomniklaridagi yovvoyi hayvonlarni xatlovdan oʻtkazsin; shtat birliklari va moddiy-texnik bazasi bilan birga hamda amaldagi moliyalashtirish tartibini saqlab qolgan holda belgilangan tartibda qabul qilinishi-topshirilishini taʼminlasin. 4. Davlat ekologiya qoʻmitasi: a) uch oy muddatda “Zarafshon” milliy tabiat bogʻining: nizomi ishlab chiqilishi va tasdiqlanishini hamda belgilangan tartibda davlat roʻyxatidan oʻtkazilishini; yer uchastkalari, koʻchmas mulk obyektlarining kadastr hujjatlariga tegishli oʻzgartirishlar kiritilishini; hududi, shuningdek, uning qoʻriqxona, rekreatsiya va xoʻjalik maqsadida foydalanish zonalari chegaralarining belgilanishini taʼminlasin; b) Suv xoʻjaligi vazirligi, Oʻrmon xoʻjaligi davlat qoʻmitasi, Fanlar akademiyasi va Samarqand viloyati hokimligi bilan birgalikda 2022-yil 1-noyabrga qadar joyiga chiqqan holda oʻrganish ishlarini oʻtkazib Buxoro bugʻulari uchun yashash joylarini yaxlit saqlash, Zarafshon daryosi suv sathining pasayishi natijasida qirgʻoqlardagi toʻqayzorlarga boʻlayotgan salbiy taʼsirning oldini olish maqsadida milliy tabiat bogʻi hududini kengaytirish boʻyicha Vazirlar Mahkamasiga asoslantirilgan taklif kiritsin; v) doimiy ravishda: tabiatni muhofaza qilish sohasidagi qonunchilik hujjatlari talablariga rioya etilishi yuzasidan targʻibot va davlat ekologiya nazorati ishlarini kuchaytirsin; Fanlar akademiyasi bilan birgalikda “Zarafshon” milliy tabiat bogʻi hududida tabiiy obyektlar monitoringi yuritilishi va ilmiy-tadqiqot ishlarining tashkil etilishini taʼminlasin. 5. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirishlar kiritilsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov va Davlat ekologiya qoʻmitasi raisi N.N. Oblomuradov zimmasiga yuklansin. 1. N. Oblomuradov — Ekologiya va atrof muhitni muhofaza qilish davlat qoʻmitasi raisi, Komissiya raisi 2. N. Bakirov — Oʻrmon xoʻjaligi davlat qoʻmitasi raisi, Komissiya raisi oʻrinbosari 3. B. Ibragimov — Fanlar akademiyasi vitse-prezidenti 4. A. Shukurov — Samarqand viloyati hokimining kapital qurilish, kommunikatsiyalar, kommunal xoʻjalik, ekologiya va koʻkalamzorlashtirish masalalari boʻyicha oʻrinbosari 5. X. Sherimbetov — Ekologiya va atrof muhitni muhofaza qilish davlat qoʻmitasining Muhofaza etiladigan tabiiy hududlar boshqarmasi boshligʻi, Komissiya kotibi 1. Vazirlar Mahkamasining “Zarafshon milliy tabiat bogʻi faoliyatini tashkil etish toʻgʻrisida” 2018-yil 7-fevraldagi 82-son qarorining 2-bandi ikkinchi xatboshisi quyidagi tahrirda bayon etilsin: “tabiat bogʻi Oʻzbekiston Respublikasi Ekologiya va atrof-muhitni muhofaza qilish davlat qoʻmitasi tizimiga kiradi”. 2. Vazirlar Mahkamasining “Qoraqalpogʻiston Respublikasida “Sudochye-akpetki” davlat buyurtma qoʻriqxonasini tashkil qilish toʻgʻrisida” 2021-yil 8-fevraldagi 58-son qarorida: a) 1-banddagi “Moʻynoq” soʻzi “Moʻynoq, Taxtakoʻpir” soʻzlari bilan almashtirilsin; b) 1-ilovaning II boʻlimi “Hudud nomi” ustunidagi “Moʻynoq” soʻzi “Taxtakoʻpir” soʻzi bilan almashtirilsin; v) 2-ilovaning II boʻlimi quyidagi tahrirda bayon etilsin: “ II. “Akpetki” uchastkasi Moʻynoq tumani 335 484 Taxtakoʻpir tumani 53 801 Jami: 389 285 Umumiy yer maydoni 442 223 ”. 3. Vazirlar Mahkamasining 2021-yil 3-iyundagi 343-son qarori bilan tasdiqlangan 2021 — 2025-yillarda Oʻzbekiston Respublikasida atrof tabiiy muhit monitoringi dasturiga 9-ilovaning “Milliy tabiat bogʻlari” boʻlimi 3-pozitsiyasi “Idoraviy mansubligi” ustunidagi “Oʻrmon xoʻjaligi davlat qoʻmitasi” soʻzlari “Davlat ekologiya qoʻmitasi” soʻzlari bilan almashtirilsin. 4. Vazirlar Mahkamasining “Oʻrmon fondi yerlari va sugʻoriladigan yerlardan samarali foydalanish hamda yogʻochbop mahsulotlar yetishtirish hajmini yanada koʻpaytirish chora-tadbirlari toʻgʻrisida” 2021-yil 14-iyuldagi 442-son qaroriga 3-ilovaning “Samarqand viloyati” boʻlimi 5-pozitsiyasi “Ihota daraxtzorlarini barpo etuvchi davlat oʻrmon xoʻjaliklari nomi” ustunidagi “Zarafshon milliy tabiat bogʻi” soʻzlari “Kattaqoʻrgʻon davlat oʻrmon xoʻjaligi” soʻzlari bilan almashtirilsin.